Martin Lidegaard (RV), 2004-04-23:
Jeg vil også gerne starte med at melde mig som vidne på hr. Morten Homanns deltagelse i den nævnte tur.
Jeg vil sige til fru Gudrun Laub, at det jo er helt i sin orden, at man lægger mere mærke til nogle af det andet køn end andre.
Jeg synes måske, det er lidt upassende over for hr. Homann sådan at usynliggøre hans tilstedeværelse, men omvendt er det jo legitimt, og så bør man måske også undskylde det, når det sker.
Sådan kan man i hvert fald godt tænke.
Hvad angår SF's beslutningsforslag, ser jeg to niveauer
i det.
Det ene er jo den helt grundliggende diskussion om, hvorvidt der overhovedet bør anlægges en første etape mellem de to ringveje.
Det er jo ikke nogen hemmelighed, at der har Det Radikale Venstre fra starten haft det synspunkt - og har det sådan set stadig - at der er andre trafikale investeringer, som trænger sig en del mere på, og som vi hellere havde prioriteret end denne første etape af en eventuel Frederikssundmotorvej.
Derfor ville vi selvfølgelig også i den ideelle verden gerne have koblet beslutningen om en første etape med beslutningen om resten af Frederikssundmotorvejen, når vi har fået lavet en supplerende VVM-undersøgelse af det.
Hvis det så betyder, at man måtte vente 1 år på, at motorvej Ring 3 blev færdig for at kunne kombinere det og ikke få ekstraudgifter, så ville vi også have levet med det. Som bekendt indgik vi et trafikforlig.
Under det trafikforlig og i øvrigt stadig, kan vi høre på hr. Poul Andersens tale, var det et stærkt ønske fra flere politiske partier og fra Socialdemokratiet, der jo har nogle gamle forlig på det her, og som har presset stærkt på for, at vi kommer i gang med den her motorvej.
I den situation har Det Radikale Venstre ikke været i stand til at forhindre, at vi går i gang med det her, men har accepteret det som en del af en større pakke, hvor der skete en masse gode ting, bl.a. også at vi fik undersøgt resten af Frederikssundmotorvejen bedre og ikke har taget nogen beslutning om dens gennemførelse endnu. Det forlig står Det Radikale Venstre selvfølgelig ved, og derfor føler vi os forpligtet af det og vil selvfølgelig stemme for en første etape, da det er en del af forliget.
Men det andet niveau, som ligger i SF's og hr. Morten Homanns forslag, er jo så, hvordan den første etape skal bygges.
Der vil jeg sige, at jeg faktisk synes, at vi har grund til at være meget taknemmelige over for alle de folkelige grupperinger og kommuner, der har blandet sig fra starten og har gjort opmærksom på alle mulige og umulige løsninger og på den måde har bidraget til processen.
Der er ingen tvivl om, at allerede nu er processen blevet mærkbart forbedret.
Os, der har været ude at diskutere det her på folkelige møder, har jo mødt det synspunkt hos flere af de her folkelige grupper og grupperinger og kommuner, at de stadig væk ikke synes, at de er blevet hørt godt nok i Vejdirektoratet, og de synes, at det er svært at komme i det, de kalder en reel dialog med Vejdirektoratet, altså hvor man ikke affærdiger dem på grund af mindre tekniske unøjagtigheder, for de er jo ikke professionelle folk, men de vil gerne i reel dialog, siger de.
Samtidig må jeg sige, at når man kigger på bunken af papirer og behandlinger af disse gruppers forslag fra Vejdirektoratet, vil det nok være en stor påstand at sige, at Vejdirektoratet ikke har brugt ressourcer på at forholde sig seriøst til de her forslag, for det er der ingen tvivl om at Vejdirektoratet har.
Så jeg er egentlig ikke ude i en disputs om, at den ene eller den anden part har ret, for jeg tror i og for sig, at alle har gjort sig meget umage.
Men da vi under ingen omstændigheder når at få den her første etape i salen i denne folketingssamling og derfor har nogle måneder, og da jeg principielt synes, at det ikke er godt, hvis der er den følelse hos store grupperinger og folkelige grupper, vil jeg da gerne ved denne lejlighed spørge ministeren, om ikke man kunne forestille sig, at vi bad Vejdirektoratet om at tage et møde til med de grupper, der måtte ønske det, for at få en dialog ansigt til ansigt om de muligheder, der måske kunne være.
Jeg mener ikke, at det kan skade processen.
Det vil heller ikke forsinke processen, men vil forhåbentlig bidrage til en følelse af, at alle mulige løsninger har været prøvet og har været kigget på.
Det tror jeg egentlig man som regel står sig bedst ved som lovgiver.
Som forslaget ligger her fra SF's side, vil Det Radikale Venstre ikke kunne støtte det, men jeg håber, at vi kan få et tilsagn fra ministeren om, at vi måske kan tage en runde til, for at det ikke skal hedde sig bagefter, at vi ikke har været ude i alle hjørner og kroge, samtidig med at vi anerkender det store arbejde, der allerede er gjort fra både de folkelige gruppers og fra Vejdirektoratets side.
Jeg tør ikke sige, om det her spørgsmål om Frederikssundmotorvejen overhovedet har været diskuteret før sidste valg.
Jeg har i hvert fald ikke deltaget i nogle diskussioner af det.
Men det er jo rigtigt, når hr. Morten Homann siger, at Det Radikale Venstre her er gået på kompromis med en holdning, vi har haft og stadig har.
Det vil jeg ikke lægge skjul på.
Der er forskellige kulturer i hr. Morten Homanns parti og i mit parti.
I mit parti ser vi det som en gevinst, at man indgår i en stor aftale, hvor man får mærkbare fingeraftryk og derved bruger de mandater i Folketinget, man har fået af vælgerne, i stedet for at holde sig helt uden for og ikke få nogen indflydelse.
Jeg tør godt kigge mine vælgere i øjnene med det her trafikforlig, det kan jeg garantere hr. Morten Homann for.
Så der sover jeg helt trygt om natten, idet jeg åbent erkender, at der er dele af forliget, jeg bryder mig mere om end andre.
Det er sådan set åbent.
Men jeg vil også gerne til gengæld slå fast, at hvis jeg kom til at udtrykke mig på en måde, der kunne forstås sådan, at det bare var for syns skyld, man skulle mødes, så vil jeg gerne udtrykke helt klart, at man jo ikke skal mødes bare for sjov.
Man skal selvfølgelig mødes, fordi det kunne være, at man fandt et forslag, der kunne ændre ting; et forslag, som er bedre end dem, der ligger på tegnebrættet lige nu.
Og så skal man selvfølgelig gå efter det.
Det vil jeg meget gerne takke ministeren for, det er jeg glad for.
Jeg tager udelukkende ordet for at sige, at jeg i min første tale glemte at sige, at jeg også talte på vegne af Kristendemokraterne, hvis ordfører er enig i De Radikales synspunkter.